Մանկավարժական և հոգեբանական գրականության մեջ մտավոր զարգացման թեստային տվյալները նկարագրվում են որպես բազմակողմանի վերլուծություններ, դրանք կարող են ստացվել միայն տարբեր ենթաթեստերի անցկացման արդյունքում, քանզի ինտելեկտ հասկացությունը բազմամակարդակ է և բազմաշերտ է [1, էջ 187,188]: Եթե երեխային բնութագրում են որպես խելացի, ինտելեկտուալ, ապա հաշվի են առնում նրա վերբալ, մաթեմատիկական, տարածական ընկալման, ստեղծագործական և ստեղծարարական (կրեատիվ) ընդունակությունները, որոնք հիմնականում պայմանավորված են նրա բնատուր հնարավորություններով: Երեխայի կրթական ընդունակությունները (ակադեմիական ընդունակություններ) կարելի է ճանաչել համեմատելով նրա տարիքային ցուցանիշները ստանդարտի հետ: Բնականաբար թեստային տվյալները չեն կարող միանշանակ գնահատել երեխայի հնարավորությունները և տարածել մնացած ողջ կյանքի վրա, այլ դրանք կարող են կանխատեսել երեխայի կրթական ընդունակությունները, բացահայտել ուսման ընթացքում սպասվելիք հավանական դժվարությունները: